ปัจจัยความเสี่ยง

  ปัจจัยความเสี่ยงที่อาจจะเกิดขึ้นและมีผลกระทบต่อการดำเนินงานของบริษัทในอนาคต
  ซึ่งบริษัทได้ตระหนักถึงความสำคัญของการบริหารความเสี่ยงดังกล่าว ประกอบด้วย

ความเสี่ยงจากความผันผวนของอัตราดอกเบี้ย

  รายได้หลักของบริษัทเป็นดอกเบี้ยรับจากการให้สินเชื่อ
  ซึ่งมีการคิดอัตราดอกเบี้ยกับลูกค้าเป็นแบบคงที่ (Fixed Rate)
  ในขณะที่แหล่งเงินกู้ของบริษัทที่มาจากเงินกู้ยืมจากสถาบันการเงินนั้น
  บริษัทต้องจ่ายดอกเบี้ยในอัตราลอยตัว (Float Rate) ตามอัตราดอกเบี้ยในตลาดขณะนั้น ดังนั้น
  หากอัตราดอกเบี้ยในตลาดมีการเปลี่ยนแปลงย่อมส่งผลกระทบต่อ margin ของบริษัท
  อย่างไรก็ตาม เนื่องจากระยะเวลาของเงินให้กู้ยืมของบริษัทในธุรกิจแฟคตอริ่ง หรือธุรกิจ
  Pre-finance เป็นเงินให้กู้ยืมระยะสั้น
  ทำให้บริษัทมีความยืดหยุ่นในการปรับตัวตามอัตราดอกเบี้ยตลาดภายในระยะเวลาอันสั้น
  เพื่อรักษาส่วนต่างของอัตราดอกเบี้ยได้

ความเสี่ยงจากคู่แข่งขัน 

  ปัจจุบัน
  ผู้ให้บริการสินเชื่อแฟคตอริ่งส่วนใหญ่จะมีสถาบันการเงินทั้งในและต่างประเทศเป็นผู้ถือหุ้นใหญ่
  ทำให้มีต้นทุนทางการเงินต่ำ ส่งผลให้การแข่งขันระหว่างผู้ประกอบการมีมากขึ้น
  และทำให้บริษัทเสียเปรียบด้านต้นทุนทางการเงินซึ่งสูงกว่าคู่แข่งขัน อย่างไรก็ตาม
  การพิจารณาให้สินเชื่อของธนาคารมีขั้นตอนและเงื่อนไขมาก ทำให้เกิดความล่าช้า
  ในขณะที่บริษัทมีขั้นตอนและเงื่อนไขน้อยกว่า ดังนั้น
  บริษัทยังสามารถหากลุ่มลูกค้าที่ติดขัดไม่สามารถใช้บริการสินเชื่อของธนาคารมาเป็นลูกค้าของบริษัทได้
  เพียงแต่บริษัทจะต้องลดความเสี่ยง
  โดยเน้นการให้บริการแฟคตอริ่งในกลุ่มลูกหนี้ที่เป็นหน่วยงานราชการ/รัฐวิสาหกิจ
  และบริษัทเอกชนขนาดใหญ่ซึ่งบริษัทมีความชำนาญเป็นหลัก
  อาศัยการสร้าง/รักษาความสัมพันธ์อันดีกับลูกค้า การรักษาคุณภาพของการให้บริการ
  และการให้สินเชื่อที่สอดคล้องกับความต้องการของลูกค้า
  ทำให้บริษัทสามารถรักษาฐานลูกค้าเดิมไว้ได้

ความเสี่ยงทางด้านสินเชื่อ

  ในการประกอบธุรกิจแฟคตอริ่ง
  ผู้ประกอบการสามารถขยายสินเชื่อตามศักยภาพของบริษัทโดยไม่มีข้อจำกัดจากหน่วยงานใด ๆ
  เหมือนการให้สินเชื่อจากสถาบันการเงินต่าง ๆ ดังนั้น การให้ความสำคัญกับคุณภาพของสินเชื่อ
  ประสิทธิภาพในการติดตามหนี้ ระบบการควบคุมภายในที่ดี รวมทั้งความซื่อสัตย์ของบุคลากร
  จึงเป็นปัจจัยหลักในการประกอบธุรกิจดังกล่าว โดยบริษัทได้มีการนำหลักการ Credit Rating
  และ Credit Scoring
  มาใช้ประกอบการพิจารณาวิเคราะห์สถานะของลูกค้าและลูกหนี้อย่างระมัดระวังและเข้มงวด
  มีการประชุมคณะกรรมการสินเชื่อเพื่อพิจารณาก่อนอนุมัติสินเชื่อเพื่อลดความเสี่ยง
  เน้นการรับซื้อหนี้ภายหลังการตรวจรับงาน
  ตลอดจนให้มีระบบการควบคุมและการรายงานเพื่อให้ทราบถึงคุณภาพสินเชื่อในสถานะปัจจุบัน
  รวมทั้งมีการติดตามดูแลการปล่อยสินเชื่ออย่างใกล้ชิด
  และทบทวนข้อมูลวิเคราะห์คุณภาพอย่างสม่ำเสมอ อย่างไรก็ตาม
  เนื่องจากความเสี่ยงดังกล่าวอาจเกิดขึ้นได้เสมอ ดังนั้น
  บริษัทจึงได้เพิ่มการป้องกันความเสียหายโดยการเรียกหลักทรัพย์ค้ำประกันเพิ่มเติมจากลูกค้าในบางกรณี

ความเสี่ยงจากการกระจุกตัวของลูกหนี้และลูกค้า 

  ในปี 2554 และปี 2555 ยอดรับซื้อลูกค้าแฟคตอริ่ง 10 รายแรกของบริษัทคิดเป็นมูลค่าร้อยละ
  67.62 และร้อยละ 64.40 ของจำนวนยอดรับซื้อทั้งหมดตามลำดับ
  ซึ่งนับเป็นสัดส่วนที่สูงเมื่อเทียบกับจำนวนลูกค้าทั้งหมด 32 รายและ 34 รายตามลำดับ โดยในปี
  2555 สัดส่วนลดลงเล็กน้อยจากยอดรับซื้อที่เพิ่มขึ้น อย่างไรก็ตาม
  เมื่อพิจารณาถึงการกระจุกตัวของลูกหนี้พบว่า ยอดรับซื้อลูกหนี้ 10 รายแรกคิดเป็นสัดส่วนร้อยละ
  66.03 และร้อยละ 52.42 ของยอดรับซื้อลูกหนี้ทั้งหมดในปี 2554 และปี 2555
  ซึ่งเป็นสัดส่วนที่ลดลงเล็กน้อยเมื่อเทียบกับการกระจุกตัวของลูกค้า

  บริษัทมีการกำหนดนโยบายเพื่อป้องกันการกระจุกตัวของลูกหนี้และลูกค้า
  โดยการกำหนดวงเงินสูงสุดของลูกค้าและลูกหนี้ไว้
  รวมทั้งเน้นการขยายสินเชื่อเข้าไปในกลุ่มลูกหนี้ราชการและรัฐวิสาหกิจซึ่งมีความเสี่ยงต่ำ
  จะช่วยกระจายการกระจุกตัวของลูกหนี้ได้

ความเสี่ยงจากการที่หลักทรัพย์ของบริษัทเข้าข่ายถูกเพิกถอน

  ตั้งแต่วันที่ 15 มิถุนายน 2550
  ตลาดหลักทรัพย์แห่งประเทศไทยได้ประกาศให้หลักทรัพย์ของบริษัทเข้าข่ายอาจถูกเพิกถอน
  เนื่องจากงบการเงินของบริษัทแสดงส่วนของผู้ถือหุ้นมีค่าต่ำกว่าศูนย์
  ซึ่งไม่ได้เกิดจากการดำเนินงานตามปกติของบริษัท
  และหลักทรัพย์ของบริษัทถูกห้ามซื้อขายตั้งแต่วันที่ 17 สิงหาคม 2550
  จนกว่าบริษัทจะสามารถดำเนินการให้เหตุแห่งการเพิกถอนหมดไปตามหลักเกณฑ์ที่ตลาดหลักทรัพย์แห่งประเทศไทยกำหนด
  โดยเมื่อวันที่ 10 มีนาคม 2555 ตลาดหลักทรัพย์ฯประกาศให้บริษัทอยู่ในกลุ่ม NPG ระยะที่ 2
  (ตลาดหลักทรัพย์ฯให้เวลาเพื่อแก้ไขเหตุแห่งการเพิกถอน 3 ปี)

  ณ วันที่ 31 ธันวาคม 2555 บริษัทมีทุนที่เรียกชำระแล้วจำนวน 1,541.40 ล้านบาท
  มีผลขาดทุนสะสมจำนวน 616.07 ล้านบาท และส่วนของผู้ถือหุ้นจำนวน 119.93 ล้านบาท
  ซึ่งเพิ่มขึ้นมาอย่างต่อเนื่องตั้งแต่ปี 2553 (ส่วนของผู้ถือหุ้นปี 2553 – 2555 เท่ากับ 5.60
  ล้านบาท, 92.39 ล้านบาท และ 119.93 ล้านบาทตามลำดับ)